**Siun soten Tohmajärven paikallisen neuvottelukunnan kokous**

perjantai 22.4.2022 klo 09.00–11.30

Tohmajärven kunnanvirasto, kunnanhallituksen kokoushuone / Teams

Paikalla: Vuokko Väistö, Petri Pasanen, Maarita Mannelin, Virva Vänttinen, Johanna Suvanto, Helena Majoinen, Kati Poutanen ja Riitta Myyry

Kokousmuistio

1. **Siun soten palveluiden ajankohtaiset kuulumiset Tohmajärvellä**
* suun ja hampaiden terveydenhuolto
* Johtava ylihammaslääkäri Virva Vänttinen esitteli hammashoidon ajankohtaisen tilanteen Tohmajärvellä. Tällä hetkellä Tohmajärvellä on hyvä tilanne, kun töissä on kaksi (ostopalvelu) hammaslääkäriä ja yksi suuhygienisti. Kesälläkin kaksi lääkäriä. Perjantaisin oikomishoitoon perehtynyt suuhygienisti paikalla. Kiireettömään hammashoitoon odotusaika hammaslääkärille 50vrk ja suuhygienistille 9vrk. Tohmajärvellä hyvät ja uudenaikaiset laitteet. Vänttinen kertoi myös palvelusetelin käyttöönotosta, joka tulee parantamaan hoitoon pääsyä.
* Lasten hampaiden tilanne hyvä koko Siun soten alueella. Keskusteltiin millaisia mahdollisuuksia kunnassa olisi tehdä ennalta ehkäisevää työtä lasten ja nuorten suun terveyden edistämiseksi, mm. eskarilaisten harjauskoulu ja savuttomuustunnit 5. luokkalaisille. Esille nousi myös kotihoidossa tapahtuvan suunterveyden edistäminen, joka on tärkeää.
* Ihmisten terveyden polarisoituminen näkyy myös suun terveydessä.
* mielenterveys- ja päihdepalvelut
* Ylilääkäri Johanna Suvanto kertoi, kuinka Siun sotella on määrätietoisesti kehitetty miepä-palveluita vuodesta 2017 lähtien. Henkilöstöresurssi Tohmajärvellä; 1,6 sairaanhoitajaa ja psykiatri 0,5pv/vko. Paljon yhteistyötä Kiteen kanssa.
* Ryhmäkäyntien määrä lisääntynyt huomattavasti, muutoin käyntimäärät pysyneet ennallaan.
* Meijän polku -työmalli alaikäisten päihdetyöhön.
* Uutena tullut Podcastit, joita voi kuunnella esim. Spotifysta.
* Huolenaiheita Tohmajärvellä noussut esille mm. kouluterveyskyselyn tuloksista, joissa mielenterveys- ja päihteiden käyttö sekä yksinäisyys korostuvat huolestuttavasti suhteessa maakunnan lukuihin. Näihin ei välttämättä löydy ratkaisuja pelkästään yksilöinterventioiden avulla.
* muut Siun soten sektorit: Helena Majoinen, Riitta Myyry ja Kati Poutanen
* Palvelujohtaja Helena Majoinen kertoi koulukuraattori- ja psykologipalveluiden siirtymisestä hyvinvointialueelle. Lapsiperheiden palveluissa eteläisellä alueella aloittaa sosiaalityöntekijä 01.05.2022. Helena nosti esille, että voisiko Tohmajärvellä käynnistää jälleen mopokerhon, josta on ollut aikaisemmilta vuosilta hyviä kokemuksia. Aiemmin mopokerho toimi niin, että kunta tarjosi mopokerholle tilat ja välineet entisellä yläkoululla. Eteläisen alueen lapsiperheiden palvelut ja lastensuojelu antoivat työntekijöiden työajan ja osaamisen kerhon käyttöön. Ohjaajina toimivat sosiaalityöntekijä ja sosiaaliohjaaja. Kerho alkoi heti koulupäivän jälkeen ja kesti pari tuntia. Lisäksi Helena Majoinen nosti esiin sen, että Stopin riittävä aukiolo on tärkeää hyte-työtä. Keskusteltiin myös huostaanotettujen määrästä, tapausmäärät laskeneet.
* Ylilääkäri Riitta Myyry kertoi ajankohtaisesta lääkäritilanteesta, joka ei ole hyvä, myös korona on haastanut paljon toimintaa. Lääkärivajetta on kaikkialla terveyskeskuksissa, myös Tohmajärvellä. Ostopalvelulääkäri 3pv/vko Tohmajärvellä, etälääkäri 1htv (myös sunnuntaisin). Alle 1-v neuvola Kiteellä, leikki-ikäiset tarkastaa Rääkkylän lääkäri. Lääkäritilanne on kaikkineen erittäin haastava ja kaikki lääkäripalvelut ostetaan mitä vain saadaan. Tohmajärven kunnan edustaja nosti esille tarpeen yhteisen kokouksen järjestämiseksi, jolla pyrittäisiin ratkaisemaan tätä ongelmaa.
* Palvelujohtaja Kati Poutanen kertoi, että korona on haastanut paljon myös ikäpalvelujen yksiköissä. Haasteita on ollut hoitajien saatavuuden osalla. Lisäksi ammattijärjestöjen työtaistelutilanne on vaikeuttanut työvuorojärjestelyjä työpaikoilla mm. ylityö- ja vuoronvaihtokiellot. Ensi vuonna voimaan tulevaa lakisääteiseen mitoituksen nousuun asumisen yksiköissä on varauduttu mm. oppisopimusopiskelijoilla. Lisäksi on selvitelty yhteistyötä Riverin kanssa kansainvälisestä lähihoitajaoppisopimuskoulutuksesta mm. Myamarista.
1. **Hyvinvointialueen valmistelun esittely hyvinvoinnin ja terveydenedistämisen sekä osallisuuden näkökulmasta**
* Kumppanuuspäällikkö Maarita Mannelin kertoi sote-neuvottelukuntien roolista ja toiminnasta jatkossa sekä hyvinvointialueen valmistelusta ja kuntayhteistyöstä.
* Siun sote muuttuu hyvinvointialueeksi 1.1.2023. Toiminta säilyy pitkälti ennallaan, mutta rahoitus tulee jatkossa valtiolta, ei kunnilta kuten aiemmin on ollut. Tutustuttiin hyvinvointialueen organisaatioon ja toiminnan rakenteisiin. Hyvinvointialueella kolme lautakuntaa: HYTE-, tulevaisuus- ja turvallisuuslautakunta
* Valtuuston strategiatyö ja talousarvion valmistelu alkavat kesällä.
* Asukkailla ja palveluiden käyttäjillä on oikeus osallistua hyvinvointialueen toimintaan. Myös ”talon sisällä” osallisuutta kehitetään määrätietoisesti mm. sisäisen osallisuusryhmän kautta.
* Aluevaltuusto valitsee toimikaudekseen osallisuusvaliokunnan, joka vastaa osallisuusohjelman valmistelusta ja seurannasta sekä arvio sen toteutumista. Lisäksi se mm. seuraa asukkaiden, palveluiden käyttäjien ja sidosryhmien mahdollisuuksia osallistua ja vaikuttaa hyvinvointialueen toimintaan.
* Maarita esitteli myös hyvinvointialueen lakisääteiset vaikuttamistoimielimet, joita ovat hyte-alueen nuorisovaltuusto, vanhusneuvosto, vammaisneuvosta sekä lisäksi lapsi- ja perheasiainneuvosto, joka ei ole lakisääteinen.
* Hyvinvointialue jakaa tulevaisuudessa järjestöavustuksia, valmistelu yhdessä kuntien ja järjestöjen kanssa.
* Lisäksi Mannelin kertoi kuntien ja hyvinvointialueen yhteistyön suunnitelmista. Aivan erityisesti kuntien ja hyvinvointialueen yhteistyössä tulee painottumaan hyvinvoinnin ja terveyden edistäminen. Yhteistyö neljällä tasolla: strateginen taso, operatiivinen taso, alueellinen hyvinvointikoordinaattorien verkosto sekä muut verkostot ja työntekijätasot.
1. **Tohmajärven kunnan ajankohtaiset asiat ja terveiset Siun soten suuntaan**
* Sivistysjohtaja Petri Pasanen kertoi keskustelun aikana kunnan ajankohtaisia asioita, jotka kytkeytyvät sosiaali- ja terveyspalveluihin sekä hyvinvoinnin edistämiseen kunnassa. Tohmajärvellä on valmistelussa laaja hyvinvointikertomus- ja suunnitelma. Suunnitelmassa tulevat painottumaan terveiden elintapojen edistäminen, mielen hyvinvointi sekä osallisuus ja yhteisöllisyys.

Muistion laati

Petri Pasanen